Dr MJ du Plessis Gereformeerde Kerk Bellville Datum: 26 September 2004 (oggend)
Lofpsalm 68:9, 16
Skriflesing: 1 Johannes 5
Teks: 1 Johannes 5:1; Kategismus Sondag 11 en 12
Elkeen wat glo dat Jesus die Christus is . . . Dis baie swaar gelaaide woorde wat hier staan, want hier word ’n sekere groep mense aangedui wat in God se liefde ingesluit is, en terselfdertyd word hier ’n groep mense aangedui wat uit God se liefde uitgesny is.
Die wat nie glo dat Jesus die gesalfde ‑ amptelike Verlosser ‑ van God is nie, is nie uit God nie. Hulle het hoegenaamd geen deel aan die verlossing en die saligheid nie wat deur Jesus bewerk word nie.
As ons Johannes 5:1 nou weer lees – teen hierdie agtergrond – dan kry dit nuwe diepte. Volgens hierdie teksvers is daar ’n verhouding tussen elke mens (my!) en hierdie Verlosser van die Here.
Die Here openbaar hier aan ons hoe hoog en belangrik Hy die luister van sy Seun as Verlosser ag.
.Die Here verlos ons deur hierdie Jesus. Hy word ook die Christus van God genoem.
.Die Here openbaar hier die hele verlossingswerk van die Here Jesus, maar Hy beklemtoon veral die aspek van Jesus as Gesalfde.
.Christus beteken Gesalfde. Dit beteken dat die Here die Verlosser in die amp van Verlosser bevestig het, want almal wat bevestig is, is juis gesalf om daarmee aan te toon dat die persoon in die een of ander amp voor God bevestig is.
Daar het al en sal in die eeue wat kom, talle figure wees wat op hierdie titel gaan aanspraak maak. Die laaste een wat dit gaan doen, sal die Antichris wees.
Dink aan Jesus se preek in Markus 13, waar Hy vertel het dat daar in die laaste dae verskillende figure gaan opstaan wat hulle as die Christus sal bekendstel.
Want daar sal valse christusse en valse profete opstaan, en hulle sal tekens en wonders doen om, as dit moontlik was, ook die uitverkorenes te mislei. (Markus 13:22 AFR53)
Daarby sal daar verskillende godsdienste wees wat elkeen daarop staan dat hy die ware Christus verkondig.
Hierdie mense gaan met mag kom, want hulle gaan wonders en tekens in die Naam van die Here doen om die gelowiges te mislei. Vir iemand wat nie waarlik die gawe van onderskeiding het nie, gaan hulle werklik lyk soos die Jesus Christus van God.
Die Here kom ons in hierdie saak te hulp. Daar is net een ware Christus.
Hy word uitgeken aan sy salwing. Al die ander is vals.
Die ware Verlosser word deur God self ‑ en niemand anders nie ‑ bekwaam gemaak vir sy werk.
Dit is ook waarom daar iewers in die belydenis reguit gevra word: Waarom word Hy Christus, dit is Gesalfde, genoem?
Vanselfsprekend kan ons hierop antwoord dat dit die geval is omdat Hy deur God die Vader gesalf is.
Dit het voor die oë van baie getuies gebeur: Die Heilige Gees het uit die hemel neergedaal, en God die Vader het gesê:
Dit is my geliefde Seun in Wie Ek ’n welbehae het.
Alle ampsdraers voor die tyd is met olie gesalf, want olie was die simbool van die Heilige gees.
Daarteenoor is God se Seun nie met ’n simbool gesalf nie. Hy is met die Heilige Gees self gesalf in sy amp.
Ons lees byvoorbeeld die volgende in Petrus se pinkstertoespraak:
Laat dan die hele huis van Israel sekerlik weet dat God Hom Here en Christus gemaak het, hierdie Jesus wat julle gekruisig het. (Hand. 2:36 AFR53)
Jesus leer ons waarvoor Hy gesalf is. Ons lees in Hebreërs 5 dat die salwing van Jesus ingehou het dat Hy deur God gesalf is tot die enigste Hoëpriester:
Want aan wie van die engele het Hy ooit gesê: U is my Seun, vandag het Ek U gegenereer? en weer: Ek sal vir Hom ’n Vader wees, en Hy sal vir My ’n Seun wees? (Heb. 1:5 AFR53)
So het Christus ook Homself nie verheerlik om Hoëpriester te word nie, maar Hy het Hom verheerlik wat vir Hom gesê het: U is my Seun, vandag het Ek U gegenereer. (Heb. 5:5 AFR53)
Hy is as priester gesalf om ons vry te offer (met sy offer vry te maak van alle sondes en straf) met sy volmaakte offer. Hy is die Priester wat sterf om ons wat die pad van Godsverlating ingeslaan het, weer God se kinders te maak.
God is so almagtig dat Hy letterlik enigiets kan doen, maar met Christus pas Hy die beginsel toe wat onder die mense geld, naamlik dat niemand homself tot heerlikheid kan roep en aanstel nie.
Daarom beklee Jesus Hom nie self met dié amp nie, maar word Hy deur die Vader daartoe gesalf. Tot dit staan baie duidelik in Hebreërs 5:4:
En niemand neem die waardigheid vir homself nie, maar hy wat deur God geroep word, net soos Aäron. (Hebreërs 5:4 AFR53)
As Goddelik gesalfde Priester het Hy nie ’n dier geoffer nie ‑ sy eie bloed het langs die kruishout afgedrup in die grond in.
By sy offer was daar geen simbole nie. Hy is die werklike Verlosser. Hy omskep ons magteloosheid in ’n krag vir God teen die satan.
Gesalf beteken ook dat Jesus gesalf is tot God se Koning. Jesaja beskryf dit pragtig (33:17):
Jou oë sal die Koning in sy skoonheid aanskou, dit sal ’n wyd uitgestrekte land sien (Jes. 33:17 AFR53).
Kyk net wat staan hier! Ons sien in die verte die Koning van die ewigheid, wat oor ons regeer in ’n land wat deur geen grense gebind word nie.
Wanneer ons ons gesalfde Koning op sy troon sien, verval alle aardse mag. Die ryk van die Gesalfde koning van God is ’n ryk van skoonheid en onmeetbare wydtes.
Verder is Jesus ook gesalf om Profeet te wees.
Hy leer ons eers deur sy profete wat sy voorgangers was, maar dan kom Jesus en Hy preek self, terwyl Hy op ons aarde rondloop.
Na sy hemelvaart preek hy deur sy Woord en Gees. Hierdeur bevestig Hy aan ons die wonder en die waarheid van sy salwing.
So het God Jesus aangestel as Profeet en Leraar.
Nou moet ons die saak naby onsself bring. Wat het al hierdie dinge met my geloof te doen? Is dit nou maar een van die dinge wat in die Bybel staan, en dis waar ‑ maar dis ook al? Die antwoord is: Nee!
Christus die Godgestuurde Middelaar is werklik u Verlosser. Hy is van ewigheid af deur God verordineer.
Daarom het die hemele die nag toe Jesus gebore is, oopgebars, en het die engele vertel dat die Gesalfde hier is (Luk. 2:10):
En die engel sê vir hulle: Moenie vrees nie, want kyk, ek bring julle ’n goeie tyding van groot blydskap wat vir die hele volk sal wees, dat vir julle vandag in die stad van Dawid gebore is die Saligmaker wat Christus, die Here, is. (Luk. 2:10-11 AFR53)
. . . wat Christus is . . .
. . . wat die Gesalfde is . . .
Julle redding is in die Gesalfde van die Here! Die Samaritaanse vrou het iets soortgelyks vir Jesus gesê:
Die vrou sê vir Hom: Ek weet dat die Messías kom, Hy wat Christus genoem word. Wanneer Hy kom, sal Hy ons alles verkondig. (Joh. 4:25 AFR53)
Wanneer die Gesalfde kom, sal Hy die volheid van sy salwing aan die mense leer ‑ so bely hierdie vrou Hom.
En dit gebeur inderdaad so, want Petrus bely Jesus as die Christus, die Seun van die lewende God.
Op hierdie belydenis dat Jesus die Gesalfde van die lewende God is, word die kerk van die Here gebou. So geweldig sterk dat die poorte van die hel dit nie sal oorweldig nie. (Dit is mos ook die leuse van die Gereformeerde Kerk!).
Tot sulke magtige bouwerk in die koninkryk van God, is Jesus Christus deur die Vader gesalf. En u is almal lewende stene van daardie gebou!
Die feit dat Jesus Gesalfde genoem word, het dus daadwerklike betekenis vir ons. Dis nie maar sommer net nog ’n Naam nie. In hierdie Naam sluit God vir ons die verborgenhede van sy krag oop. Daardeur word ons ook gesalf as profete, priesters en konings.
In die Naam van Christus lê die losprys van ons lewe.
Die salwing van Christus bring ons binne of buite die grense van Jesus se verlossingswerk.
Vir sommiges sterf Hy tot verlossing . . . Vir ander tot struikeling . . .
Hierdie gesalfde Jesus gaan nie by u verby nie. Elkeen wat glo dat Jesus die Gesalfde is, is uit God gebore. Ons het deel aan die versoening wat deur die Gesalfde bewerk is, en is daarom inderdaad lede van Christus.
Ons moet soos profete lewe, want ons het die kennis en die nodige leiding van die Heilige Gees. Want ons is ook met die Heilige Gees gesalf:
En julle het die salwing van die Heilige en weet alles (1 Joh. 2:20 AFR53).
Maar Hy wat ons saam met julle bevestig in Christus en ons gesalf het, is God, wat ons ook verseël het en die Gees as onderpand in ons harte gegee het (2 Kor. 1:21-22 AFR53).
Die apostel Petrus stel twee sake nogal sterk:
Ons moet die deugde van Hom wat ons uit die duisternis in die lig geroep het, verkondig.
Ons is konings wat die regering van God moet uitdra.
Maar julle is ’n uitverkore geslag, ’n koninklike priesterdom, ’n heilige volk, ’n volk as eiendom verkry, om te verkondig die deugde van Hom wat julle uit die duisternis geroep het tot sy wonderbare lig, (1 Pet. 2:9 AFR53)
Maar sien u ook die skadukant van hierdie groot saak raak? Hoeveel (min of baie) van die salwing van die Here Jesus word deur ons uitgestraal? Wees wedergeborenes! Met ander woorde glo in die salwing van die Here Jesus, en lewe soos sy profete, priesters en konings. Want elkeen wat glo dat Jesus die Christus is, is uit God gebore; en elkeen wat die Vader liefhet, het ook die een lief wat uit Hom gebore is.
Kom ons lees saam wat die Heidelbergse Kategismus Sondag 11 en 12 hieroor skryf:
Antwoord: Nee, maar hulle verloën met die daad die enigste Verlosser as Heiland, Jesus, alhoewel hulle met die mond in Hom roem (a). Slegs een van twee dinge is immers moontlik: of Jesus is nie ’n volkome Verlosser nie, of die wat hierdie Verlosser met ’n ware geloof aanneem, het in Hom alles wat vir hulle saligheid nodig is (b).
(a)Ps 45:8; Heb 1:9; Jes 61:1; Luk 4:18. (b) Deut 18:15; Hand 3:22; 7:37; Jes 55:4. (c) Joh 1:18; 15:15.
(d) Ps 110:4. (e) Heb 10:12, 14; 9:12, 14, 28. (f) Rom 8:34; Heb 9:24; 1 Joh 2:1; Rom 5:9, l0. (g) Ps 2:6; Sag 9:9; Matt 1:5; Luk l:33; Matt 28:18; Joh 10:28 Op 12:10, 11.
Vraag 32: Waarom word jy ’n Christen genoem (a)?
Antwoord: Omdat ek deur die geloof ’n lid van Christus is (b) en daardeur deel aan sy salwing het (c) sodat ek sy Naam kan bely (d), myself as ’n lewende dankoffer aan Hom kan toewy (e) en in hierdie lewe met ’n vrye gewete teen die sonde en die duiwel kan stry (f) en hierna met Christus in ewigheid oor alle skepsels kan regeer (g).
(a)Hand 11:26. (b) 1 Kor 6:15. (c) 1 Joh 2:27; Hand 2:17. (d) Matt 10:32; Rom 10:10. (e) Rom I2:1;
1 Pet 2:5, 9; Op 1:6; 5:8, 10. (f) 1 Pet 2:11; Rom 6:12, 13;. Gal 5:16, 17; Ef 6:11; 1 Tim 1:18, 19.
(g) 2 Tim 2:12; Matt 25:34.
Slotpsalm 2:1, 5
Datum: 26 September 2004 (oggend)